‘Dooie vrou’ kontak familie na 34 jaarŉ Britse vrou wat in 1975 na Suid-Afrika geïmmigreer het, se familie het gedink sy is dood maar na 34 jaar het sy deur ŉ sosiale netwerk met hulle kontak gemaak. IOL berig dat Susan Ardron in ŉ ernstige motorongeluk betrokke was ŉ paar jaar nadat sy in Suid-Afrika aangekom het en sedert die ongeluk geheueverlies het. Ardron se familie in Brittanje het gedink sy is dood nadat sy nie weer met hulle kontak gemaak het nie. Sedert die ongeluk het haar geheue egter stadig begin terugkom en na 34 jaar het sy haar familie op Facebook gekontak. Ardron (61) woon steeds in Suid-Afrika en het by verskei gesinne tuisgegaan na die ongeluk. Haar familie probeer intussen vir haar ŉ paspoort kry sodat sy kan terugkeer huis toe. Volgens die berig het Ardron saam met haar man en vier jong kinders na Suid-Afrika gekom. Na die ongeluk kon sy glo nie eers haar eie identiteit onthou nie en het sy glo na haarself verwys as Katie. Haar man het glo kort hierna saam hulle vier kinders na Brittanje teruggekeer. Ardron het met haar familie kontak gemaak nadat sy by ŉ gesin ingetrek en hulle haar op Facebook geregistreer het. Lees meer hier.